D. Jarjabek, poslanec: ():
J. Migaš, predseda NR SR: Pán poslanec, po skončení prestávky dám hlasovať o vašom procedurálnom návrhu. Ďalší procedurálny návrh? (Ruch v sále.) Po 10-minútovej technickej prestávke dám hlasovať o procedurálnom návrhu pána poslanca Jarjabka. Prosím poslanecké kluby, aby mi dali prihlášky do rozpravy. (10-minútová technická prestávka.) J. Migaš, predseda NR SR: Vážené panie poslankyne, vážení páni poslanci, schválili sme, že sa budeme v rozprave riadiť podľa § 29a, to znamená, že je rozprava obmedzená na 12 hodín. Pretože okrem poslaneckého klubu HZDS sa nikto neprihlásil do rozpravy, nie je potrebné, aby som určil overovateľov, aby urobili žrebovanie, pretože jediný poslanecký klub HZDS sa prihlásil do rozpravy. Čiže budeme pokračovať v rozprave podľa § 29a a v poradí, ako mi dal pán predseda poslaneckého klubu HZDS. To znamená prvý Pavol Kačic, po ňom Katarína Tóthová, budem čítať v takom poradí, potom pán poslanec Engliš, pani poslankyňa Belohorská, pán poslanec Húska, pán poslanec Hofbauer, pán poslanec Baco, pán poslanec Gajdoš, pán poslanec Karlín, pán poslanec Lackovič, pán poslanec Brhel a pán poslanec Tibor Cabaj. Toto je poradie, ktoré mi dali z poslaneckého klubu HZDS. Čas, ktorý je vymedzený pre tento klub, som už povedal. Do tých 12 hodín sa započítava aj vystúpenie poslancov s faktickými poznámkami. Panie poslankyne, páni poslanci, pravidlá sú určené, čiže môžeme pristúpiť k samotnému rokovaniu Národnej rady o návrhu na vyslovenie nedôvery členovi vlády Slovenskej republiky Ivanovi Šimkovi, poverenému riadením Ministerstva vnútra Slovenskej republiky. Návrh ste dostali ako tlač 1462. Uvedený návrh podľa § 109 ods. 3 zákona o rokovacom poriadku bol zaslaný vláde Slovenskej republiky na zaujatie stanoviska a pridelený na prerokovanie všetkým výborom Národnej rady s tým, že ako gestorský výbor bol určený výbor pre obranu a bezpečnosť. Prosím povereného člena skupiny poslancov poslanca Gustáva Krajčiho, aby uviedol návrh a súčasne oboznámil Národnú radu s dôvodmi, ktoré viedli skupinu poslancov k podaniu návrhu na vyslovenie nedôvery členovi vlády Slovenskej republiky Ivanovi Šimkovi. Pán poslanec, predtým ako vám dám slovo, som povedal, že budeme hlasovať o procedurálnom návrhu Jarjabka, aby bol priamy prenos alebo záznam. Môžem dať hlasovať? Čiže prvý návrh je priamy prenos, druhý návrh je záznam a tretí? (Reakcia z pléna.) Panie poslankyne, páni poslanci, bolo prijaté uznesenie Národnej rady k tomuto bodu, ale ak prednesie poslanec Národnej rady procedurálny návrh, musí o tom rozhodnúť Národná rada hlasovaním. Čiže hlasujeme najprv o tom, aby bol priamy prenos k tomuto bodu programu. Prezentujme sa a hlasujme. Hlasujeme. Hlasujeme najprv o tom, aby bol priamy prenos. Tak žiadal pán poslanec. Potom budeme hlasovať, aby bol záznam, pretože pán poslanec žiadal osobitne hlasovať. Prítomných je 51 poslancov. Je nás málo, pán poslanec. Budeme hlasovať o druhom návrhu. (Ruch v sále.) Hlasujeme o druhom pozmeňujúcim návrhu pána poslanca, aby bol z tohto bodu programu urobený záznam. Prezentujme sa a hlasujme o druhom pozmeňujúcom návrhu pána poslanca, aby bol urobený záznam z tohto bodu programu. Čiže hlasujeme o druhom pozmeňujúcom návrhu pána poslanca. Prítomných je 37 poslancov. Je to málo. Budeme hlasovať o treťom pozmeňujúcom návrhom. Hlasujeme o treťom pozmeňujúcom návrhu pána poslanca. Hlasujeme o treťom pozmeňujúcom. (Ruch v sále.) Prítomných je 29 poslancov. Málo, panie poslankyne, páni poslanci. (Ruch v sále.) Nech sa páči... Pokoj. Procedurálne návrhy – pán poslanec Paška.